Две луксозни коли за по 1,2 млн. лв. бройката купува Националната служба за охрана. Данните са публикувани на сайта на Агенцията за обществени поръчки.



Според информацията на "168 часа" ръководството на службата предвижда скъпите и мощни автомобили да са "Ауди" А8, черен металик. Засега обаче НСО не конкретизира модела официално.

Двете коли трябва бъдат оборудвани с най-високата 8-а степен на бронировка. Това означава, че в салона на ВИП колите ще има внедрена противопожарна система, сейф за прибиране на оръжието на охраната.

Според изискванията в обществената поръчка колите трябва да са произведени не по-рано от 2016 г.

Нивото на класификация за сигурност на информацията по нея е поверително. Крайният срок за изпълнение е 31 юли 2017 г.



Новите бронирани коли ще бъдат предоставени за ползване на премиера и президента.